Eskom-werkers vas vir ‘onwettige aansluitings’(Foto: baptisteh, Pixabay) Twee Eskom-werkers en die eienaar van ŉ kleinhoewe is in hegtenis geneem nadat hulle glo ŉ Eskom-transformator en ander materiaal van die kragvoorsiener gebruik het om onwettige aansluitings te doen. Die drie het Donderdag vlugtig in die Atteridgeville-landdroshof verskyn. Hulle bly in aanhouding, het ŉ woordvoerder van Eskom gesê. Die Eskom-werkers is vasgetrap nadat ŉ lid van die publiek ŉ wenk oor hulle beweerde bedrywighede aan die polisie deurgegee het. ŉ Ondersoek na die beweerde ongerymdhede het gevolg. “Dit vorm deel van voortgesette pogings om die misdadigheid te bekamp wat pogings ondermyn om doeltreffend te wees, koste te verminder, diefstalverwante kragverliese te beperk, verkope te verhoog en inkomste in te vorder vir dienste wat gelewer is,” het Eskom gesê. Altesame vyf Eskom-werkers is sedert die begin van die jaar vir soortgelyke beweerde oortredings in hegtenis geneem. “Ons gaan voort om pogings te verskerp om enige misdadigheid, ook deur ons eie werkers, te stuit en sal ons volle samewerking aan alle wetstoepassingsagentskappe oor die sake gee,” het Motlhabane Ramashi, senior bestuurder vir onderhoud en bedryf in Gauteng, gesê. Ramashi sê Eskom sal werkers wat by ongerymdhede betrek word ook aan interne tugstappe onderwerp.